Vaskemaskinen tændes om natten, lyset slukkes og strømstik rives ud af stikkontakterne. Det er hverdagsrutiner hos familien Thøgersen, der forsøger at spare, når strømmen er dyrest. Men nu viser det sig, at det er unødvendigt. -	Jeg føler mig snydt, siger Thomas Thøgersen. Han, hans kone og fem børn flyttede i hus i Brovst for et år siden. De overtog den tidligere ejers el-aftale. Familien troede, de var på en flex-el aftale, hvor prisen følger elprisen på elmarkedet i den aktuelle time. Men efter at have læst TV2 Nords artikel om Berrit, der følte sig bondefanget af Norlys , besluttede familien sig for at undersøge deres el-aftale nærmere. Og det gav et chokerende svar. Familien er på pulje-el aftale. Og det betyder, at de betaler en fast pris for deres strømforbrug per kvartal. -	Så giver det ingen mening, at min kone står op om natten og vasker, siger han. Pressede pulje-priser Thomas Thøgersen er bevidst om, at han skulle have undersøgt sin el-situation noget tidligere. Men nu hvor de tårnhøje energipriser har presset fastprisaftalen op, og hans elregning er blevet dyrere, vil han ændre i sin aftale. Og det kan han pludselig ikke. - Det er jo fuldstændig håbløst, siger han. Familien skal betale 6,5 kroner pr. kWh fast i tre måneder. Mandag ved middagstid lå flexprisen på omkring 2,5 kroner. Normalt ville familien kunne ændre aftale fra dag til dag. Men nu har Norlys ændret vilkår, og dermed kan de først skifte per den første i måneden. - Nu er jeg fanget på den dyre pris. Jeg kunne potentielt have sparet omkring 5.000 kroner på min elregning, men nu betaler jeg 15.000 kroner, siger han. Fra Norlys lyder forklaringen på de ændrede vilkår, at de har haft så mange henvendelser og ønsker om at skifte el-aftale, at de simpelthen ikke kan følge med. - Det har været en stor administrativ byrde for os gennem en lang periode, så vi har været nødt til at ændre praksis lidt og kun ændre aftale per den første i måneden, siger Christian Ruhe, der er kommerciel direktør i Norlys Energi. Ikke en forbrugervenlig løsning Forbrugerrådet fortæller, at de nye vilkår er fuldt lovlige og minder om et flexlån i en bank. De mener dog, at Norlys har tilpasset sig samfundssituationen omvendt, med en løsning der ikke er særlig forbrugervenlig. Det kan Thomas Thøgersen nikke genkendende til. Han mener, det er urimeligt, at han ikke har fået besked om, at Norlys har ændret i vilkårene, og sendte dem derfor en klage. Han har ikke fået svar. - Det er en ekstraordinær situation. Vi har vores medarbejdere på overarbejde hele tiden og har faktisk også 30 mand på arbejde i morgen søndag for simpelthen at komme igennem bunkerne, siger Christian Ruhe. Men det er ikke en undskyldning, Thomas Thøgersen godtager. Han har set sig godt og grundigt sur på Norlys. - Hvis de ikke svarer mig inden for ti dage, så slæber jeg dem i fogedretten, siger han. Se TV2 Nords indslag om Berrit, der også føler sig snydt af Norlys:

Referat:
Thomas Thøgersen og hans familie er én blandt mange el-kunder hos Norlys, der vil skifte fra pulje- til flexaftale. Det kan han pludselig ikke, og nu er bægeret ved at flyde over.